ESTATUTS DEL PSM-ENTESA NACIONALISTA DE MALLORCA\nREDACTAT APROVAT AL 20è CONGRÉS (12-13 JUNY 2010)\nLa denominació del partit és la de PSM-Entesa Nacionalista de Mallorca - Partit Socialista de Mallorca - Partit Socialista de les Illes - PSM-Esquerra Nacionalista - PSM-Nacionalistes de Mallorca.\nObjectius i definició ideològica\nEl PSM-Entesa Nacionalista de Mallorca és una organització política que té com a objectius fonamentals l'alliberament nacional i la justícia social dels pobles de les Illes Balears dins el marc d'uns Països Catalans lliures. Es defineix com un partit mallorquí, nacionalista, ecologista, pacifista, socialista i democràtic que assumeix les fonts fonamentals del socialisme democràtic i de la tradició nacionalista autòctona, generada a partir del segle XIX, com a mètodes d'anàlisi i transformació de la realitat.\nÀmbit territorial i seu social\nL'àmbit territorial del partit és Mallorca. A les Illes Balears, la seva actuació política es vehicula mitjançant els partits que formen la Federació PSM-Entesa Nacionalista. La seu social radica al carrer Isidoro Antillón, número 9, baixos, de la ciutat de Palma.\nPrincipis organitzatius i de funcionament\nPrincipi de subsidiarietat, respectant al màxim l'autonomia dels nuclis propis del partit, fomentant la participació i l'elaboració des de la base. La més àmplia democràcia interna. L'acompliment de les decisions dels òrgans del PSM-Entesa Nacionalista de Mallorca en les seves respectives competències. El respecte a la llibertat de consciència, al lliure pensament i a la llibertat d'expressió i discussió en el si del partit, de la militància i dels simpatitzants. TÍTOL I\nDE LA MILITÀNCIA, DE LA DISCIPLINA, I DELS SIMPATITZANTS\nDe la militància\nAdquisició de la condició de militant\nLa condició de militància s'adquireix mitjançant l'admissió pel Consell de direcció política. La sol·licitud d'afiliació es presenta davant l'Assemblea local corresponent, la qual l'eleva al Consell de direcció política amb recomanació favorable o contrària, fent arribar a la seu central la sol·licitud d’alta. El Consell de direcció política tracta sobre l'admissió en la primera sessió que celebri posteriorment a l’acord de l’Assemblea local, i, tan sols pot rebutjar la proposta, si així ho aprova per majoria absoluta. Els nous afiliats són inscrits a la base de dades del partit des de la recepció de l’acord de l’Assemblea Local, gaudint dels drets d’informació i participació des del moment de la inscripció. No obstant, no poden elegir ni ésser elegits fins que el Consell de direcció política no hagi aprovat la seva admissió. Article 6\nRestriccions d’altes en període precongressual.\nNo es poden estendre credencials de militància del partit a partir dels tres mesos anteriors a les celebracions de qualsevol Congrés, aturant-se tota sol·licitud d'afiliació fins a la seva finalització.\nDrets de la militància\nTenir veu i vot als òrgans de representació del PSM-Entesa Nacionalista de Mallorca. En les deliberacions de l'agrupació de la localitat on accidentalment resideixin, tenen veu, però no vot. S’han d’establir lligams amb els militants de la Part Forana que treballen, viuen a Palma i es relacionen amb el partit, però que no formen part de la Federació de Palma. Poder triar i ésser elegible per als respectius òrgans de govern, representació i consulta del PSM-Entesa Nacionalista de Mallorca. Per pertànyer a les Comissions executiva, permanent, d’ètica i garanties democràtiques, revisora de comptes, i al Consell de direcció política, es requereix una prèvia militància, de forma ininterrompuda, de sis mesos. Participar de les activitats programades, i als grups de treball dependents de les diferents vocalies i secretaries de la Comissió executiva i Comissió permanent, així com de l'elaboració i aprovació de la línia política del partit, que assumiran. Beneficiar-se de la solidaritat de l'organització en cas de persecució per mor de les seves activitats en defensa dels ideals del partit. Rebre informació de les actuacions de l'entitat, així com expressar la seva opinió mitjançant els òrgans representatius del PSM-Entesa Nacionalista de Mallorca. Utilitzar els serveis, reunir-se als seus locals, així com emprar la resta de la infraestructura del partit. Poder dirigir-se als òrgans del partit per demanar informes, fer suggeriments, o presentar mocions de censura en la forma que estatutàriament o reglamentària es fixi per a cada cas. Posseir el carnet del PSM-Entesa Nacionalista de Mallorca i participar amb ell als Congressos del partit. Article 8\nDeures de la militància\nAcceptar, assumir i promoure els principis del Títol Preliminar d'aquests Estatuts. Assistir a les reunions a què sigui convocada, participar de totes les campanyes i activitats generals del partit. Complir els acords adoptats pel PSM-Entesa Nacionalista de Mallorca a través dels seus òrgans. Representar el partit en totes aquelles funcions o càrrecs per als quals el PSM- Entesa Nacionalista de Mallorca els designi. Pagar puntualment la quota establerta d'acord amb els criteris generals del partit, exposats a l'articulat del Títol III d'aquests Estatuts. Desenvolupar la seva militància sota la coordinació de l'agrupació corresponent, realitzant activitats concretes al servei dels objectius programàtics del PSM-Entesa Nacionalista de Mallorca. La doble militància, a l’àmbit de les Illes Balears, només és compatible amb un partit que sigui membre, en aquell moment, de la Federació PSM-Entesa Nacionalista, o en partits d’àmbit local en que així ho autoritzi el Consell de direcció política. En el cas de trasllat de la residència fora de Mallorca només és compatible la doble militància amb un partit d’ideologia afí a la del PSM-Entesa Nacionalista de Mallorca. Es reconeixen com a partits afins aquells que, en aquell moment, formen part de l’Aliança Lliure Europea o qualsevol altre instància política de la qual el PSM-Entesa Nacionalista de Mallorca o la Federació PSM-Entesa Nacionalista en siguin part. Participar en la difusió, distribució i venda de les publicacions i material de propaganda generat pel partit, així com en les campanyes i informació generada i distribuïda mitjançant les noves tecnologies informàtiques. Capítol II\nPèrdua de la condició de militància\nRenúncia voluntària presentada per escrit davant la secretaria d’organització i finances, indicant-ne els motius. L’escrit es pot fer arribar signat en ma, per correu, o en format electrònic, acreditant la identitat de la persona que hi renuncia. Expulsió. Defunció. Article 10\nMotius de sanció\nSón motiu de sanció, que pot arribar fins a l'expulsió, previs tràmits reglamentaris i mitjançant la decisió dels òrgans competents:\na) Faltar al programa o als acords adoptats.\nb) Fer declaracions públiques que puguin deteriorar la imatge del PSM-Entesa Nacionalista de Mallorca.\nc) Adoptar públicament actituds contràries a la postura del partit.\nd) Mantenir una doble militància diferent a les normes establertes a l’article 8.7\ne) Cometre actes notòriament greus d'indisciplina.\nf) Violar de qualsevol manera les obligacions que imposen els Estatuts presents a tots els membres del partit.\nEfectes de la manca de pagament\nLa manca de pagament sense causa justificada de sis quotes mensuals es considera una violació greu de les obligacions de la militància, i motiu suficient d'expulsió. Cap militant pot ser exclòs de l'entitat per falta de recursos econòmics.\nRevocació de càrrecs interns\nEls o les militants del PSM-Entesa Nacionalista de Mallorca que ocupin càrrecs de responsabilitat en l'organització interna del partit poden ésser revocats o revocades dels seus càrrecs en qualsevol moment que es cregui incorrecta llur actuació.\nProcediment d’obertura d’expedient disciplinari\nQualsevol militant o òrgans del PSM-Entesa Nacionalista de Mallorca pot presentar denúncies per escrit i signades a la Comissió executiva, que les remet a la Comissió d’ètica i garanties democràtiques perquè n’obri un expedient disciplinari. Aquesta sol·licitud d'obertura d'expedient sempre s'ha d’acompanyar dels elements de judici pertinents, així com, si es considera oportuna, la proposta de sanció.\nSuspensió provisional de militància\nLa Comissió d’ètica i garanties democràtiques pot suspendre provisionalment de militància qualsevol membre del PSM-Entesa Nacionalista de Mallorca sempre que a la sol·licitud d’obertura d'expedient així ho demani la Comissió executiva.\nInstrucció de l’informe de la Comissió d’ètica i garanties democràtiques\n1. La Comissió d’ètica i garanties democràtiques ha de redactar un informe per escrit, degudament argumentat, on anomeni els articles dels Estatuts del partit (o els acords aprovats pel Consell de direcció política) afectats.\n2. La Comissió d’ètica i garanties democràtiques presentarà l’informe al Consell de direcció política en un termini de temps no superior als quinze dies naturals comptats des de l’obertura de l’expedient.\n3. L’informe també ha d'especificar la proposta de sanció que es considera adient.\nAudiència de les parts\nLa Comissió d’ètica i garanties democràtiques ha d’escoltar totes i cadascuna de les parts interessades.\nRemissió del dictamen\nEl dictamen del Consell de direcció política, que es presenta una vegada informat per la Comissió d’ètica i garanties democràtiques, s’ha de remetre a través de la Comissió executiva, per escrit, a la persona interessada en un termini no superior als quinze dies naturals.\nCompetència del Consell de direcció política\nCorrespon al Consell de direcció política, previ informe de la Comissió d’ètica i garanties democràtiques, decidir sobre l'expulsió d'un o una militant.\nProcediment d’apel·lació No hi ha apel·lació possible a la resolució del Consell de direcció política, tret dels casos en què s'hagin produït errors de forma en el procediment o s'hagin infringit els Estatuts. En aquest cas, l’apel·lació s’adreça a la Comissió executiva, que la tramita als membres del Consell de direcció política, qui en la propera reunió ordinària decideix sobre l'afer d'una manera definitiva i irrevocable.\nTerminis en cas de càrrecs públics\nQuan el o la militant denunciat és un càrrec públic del partit, aquests terminis de temps poden ser acurçats segons la urgència del cas, prèvia decisió del Consell de direcció política, que s’ha de notificar a la persona denunciada.\nDefinició de simpatitzant\nPoden formar part del PSM-Entesa Nacionalista de Mallorca com a simpatitzants, totes aquelles persones que, sense assumir tots els drets i deures de la militància, formen part de Secretariats sectorials constituïts o participen habitualment d'una o més activitats de l'Agrupació local de la seva residència\nEstatut de simpatitzant\nCada Agrupació local i Secretariat sectorial té potestat reglamentària per a establir, modificar o desenvolupar els criteris d'adquisició i pèrdua de la condició de simpatitzant, i els drets i deures d'aquest estatus, sense perjudici del que disposa l'article 23.\nLimitacions als drets de simpatitzants\nLes persones simpatitzants poden, dins el marc exclusiu de l'Agrupació local, tenir veu i vot i podran elegir i ser elegibles, amb les següents limitacions:\na) En les deliberacions sobre documents interns del partit que hagin de ser aprovats per la Comissió executiva, pel Consell de direcció política o pel Congrés, tenen veu però no vot.\nb) En presentar-se una moció de censura contra els responsables de l'Agrupació local respectiva, perden automàticament el caràcter de poder triar i ésser elegibles fins que un nou Secretariat local se'n faci càrrec.\nc) No són elegibles, tot i poder elegir, per als càrrecs locals de Secretaria general, política o d’organització i finances. Tampoc poden representar l'Agrupació al Consell de direcció política.\nd) No tenen vot en l'aprovació i modificació del Reglament orgànic de l’Agrupació local, ni en les sol·licituds de militància o per a la proposta de sancions contra militants.\nBase de dades de la militància i simpatitzants\nLa Secretaria d’organització i finances del PSM-Entesa Nacionalista de Mallorca ha de tenir al dia un arxiu amb les dades de la militància. A efectes de distribució de la premsa, publicacions i altra informació del PSM-Entesa Nacionalista de Mallorca, s'ha d’enllestir un llistat de simpatitzants del partit. Aquesta base de dades es regeix pel que disposa la normativa de protecció de dades.\nTÍTOL II DE L'ORGANITZACIÓ I FUNCIONAMENT\n1. Òrgans de representació: El Congrés, l'Assemblea de militants, el Consell de direcció política, el Consell de política municipal, i l'Assemblea local a les agrupacions.\n2. Òrgans de govern: La Comissió executiva, la Comissió permanent, la Mesa del Congrés, i el Secretariat local a les agrupacions.\n3. Òrgans assessors i informatius: Els Secretariats sectorials, la Comissió d’ètica i garanties, i la Comissió revisora de comptes.\nFederació amb altres partits\nEl PSM-Entesa Nacionalista de Mallorca, a més de pertànyer a la Federació PSM-Entesa Nacionalista, pot federar-se amb organitzacions polítiques d'altres àmbits territorials a fi d'assolir els objectius marcats al Títol Preliminar d'aquests Estatuts. Així mateix, pot participar en coalicions estables i crear els òrgans de govern i coordinació adients.\nDels diferents òrgans\nPreeminència del Congrés\nEl Congrés és l'òrgan sobirà i suprem del partit. Tots el òrgans del partit, així com tota la militància, estan sotmesos a les decisions del Congrés.\nDefineix els principis del partit. Fixa els programes i n'estableix la línia política. Jutja l'acció política duta a terme pels òrgans de direcció del PSM-Entesa Nacionalista de Mallorca. Formalitza adhesions amb federacions o coalicions estables, i aprova els estatuts o protocols on es fixin les competències del nou ens o coalició. Elegeix les comissions executiva, permanent, d’ètica i garanties, i revisora de comptes. Article 29\nEl Congrés es reuneix ordinàriament cada dos anys, a convocatòria del Consell de direcció política i amb un ordre del dia presentat per aquest.\nConvocatòria del Congrés extraordinari\nEl Congrés extraordinari és convocat pel Consell de direcció política o quan ho sol· licita un terç de les Agrupacions locals o una tercera part de la militància.\nReglament intern i Mesa del Congrés\nAl inici de cada Congrés, la Comissió permanent, en nom del Consell de direcció política, ha de sotmetre a la consideració dels congressistes una proposta de Reglament intern del Congrés i una proposta de Mesa del Congrés, formada per cinc membres.\nCessament de càrrecs interns\nUna vegada aprovat el Reglament Intern i elegida la Mesa del Congrés, la Comissió executiva cessa. També cessen la Comissió d’ètica i garanties, i la Comissió revisora de comptes, així com els membres nats del Consell de direcció política.\nDurant la celebració del Congrés, la Mesa actua com a direcció provisional del partit fins a l'elecció dels òrgans dirigents. En cas de suspensió o ajornament del Congrés, la Mesa es constitueix en Comissió gestora del PSM-Entesa Nacionalista de Mallorca.\nLa convocatòria, l'ordre del dia, i totes les ponències s’han de remetre a les Agrupacions Locals en un termini no inferior als dos mesos. A partir d'aquest moment es considera obert el període precongressual.\nEn el termini d'un mes des de la convocatòria, la petició d'una sisena part de la militància és suficient per a incloure, a l'ordre del dia, qualsevol punt no previst.\nComposició del Congrés\nEl Congrés està format per delegats i delegades elegits per cada Assemblea local i Secretariats sectorials, en el nombre i la forma que indiqui el Consell de direcció política, més els membres de la Comissió executiva, en tant que màxims responsables de la gestió del partit entre congressos.\nDe l'Assemblea general de militants\nPer una qüestió d'especial importància per al PSM-Entesa Nacionalista de Mallorca, es convocarà una Assemblea general de militants, per a tractar-la i decidir en conseqüència.\nEl Consell de direcció política o, en cas d'urgència, la Comissió executiva, convoca l’Assemblea de militants.\nAspectes de la convocatòria\nL'Assemblea s’ha de convocar amb una setmana d'antelació, com a mínim. Amb la convocatòria s'adjunta l'ordre del dia. És presidida per la Mesa del Consell de Direcció Política.\nDel Consell de direcció política\nFuncions del Consell de direcció política\nEl Consell de direcció política és l'òrgan permanent que ostenta les més àmplies facultats de direcció i decisió polítiques del PSM-Entesa Nacionalista de Mallorca en els períodes entre congressos, i al qual correspon la interpretació i funcionament del PSM-Entesa Nacionalista de Mallorca.\nRestricció a la militància\nEl càrrec de conseller o consellera requereix la condició de militant del PSM-Entesa Nacionalista de Mallorca.\nProhibició de manifestacions públiques\nEs prohibeix que els militants es manifestin públicament sobre qüestions incloses a l'ordre del dia del Consell de direcció política, que representin una ingerència en la capacitat de decisió del Consell de direcció política.\nComposició del Consell de direcció política\nEls membres de la Comissió executiva del PSM-Entesa Nacionalista de Mallorca. Trenta membres elegits directament pel Congrés en llistes obertes, de forma paritària. Un o una representant de cada Agrupació local constituïda que adquireixen la condició de Secretari o secretària polítics de l'agrupació. En els casos en què les agrupacions locals superin el nombre de vint militants, s’afegirà un o una representant més per cada vint militants o fracció. Sempre que sigui possible, han d’ésser elegits de forma paritària. Un o una representant de cada secretaria sectorial, una vegada que s'hagi acordat per majoria del Consell de direcció política. Vuit membres de Joves d'Esquerra Nacionalista-PSM entre els seus afiliats i afiliades. Formen part, com a membres nats, els batles i batlesses i els regidors o regidores del PSM-Entesa Nacionalista de Mallorca dels municipis més poblats. Article 44\nVetllar pel compliment dels acords dels Congressos. Dirigir i definir la política del PSM-Entesa Nacionalista de Mallorca entre congressos. Examinar la gestió de la Comissió executiva. Debatre l'informe polític i els plans de feina que presenti la Comissió executiva i acordar les accions adients. Recollir les propostes de les Agrupacions Locals. Cobrir les vacants del Consell de direcció política i dels membres de les Comissions executiva, d’ètica i garanties i revisora de comptes que es produeixin. Quan aquestes vacants afecten a la Secretaria general i/o la meitat més un dels membres de la Comissió executiva, convoca un Congrés extraordinari encarregat d'elegir-ne una de nova. Examinar els informes de la Comissió d’ètica i garanties, quan sigui necessari, i entendre de les qüestions disciplinàries que li assignen els Estatuts. Establir les línies fonamentals de la política electoral del PSM-Entesa Nacionalista de Mallorca, així com ratificar o rectificar les llistes electorals per a les eleccions municipals que elaboren les Agrupacions Locals. Elaborar les llistes electorals al Parlament de les Illes Balears, al Consell Insular, al Congrés de Diputats, al Senat i al Parlament Europeu, a proposta, si s'escau, de la comissió electoral anomenada a l'efecte. Preparar i convocar la celebració dels Congressos, així com decidir sobre aquelles qüestions que, tot afectant la sobirania del PSM-Entesa Nacionalista de Mallorca -acords electorals o polítics amb forces, organització interna, línia política, o altres- no puguin ésser aprovades en Congrés. Aprovar els pressuposts, ordinaris i extraordinaris, que presenta la Comissió executiva, i nomenar-ne les persones que han d'ocupar càrrecs assignats al partit. Conèixer i aprovar l'informe econòmic semestral que necessàriament li ha de trametre la Comissió executiva. Les previstes als Estatuts. Article 45\nLes responsabilitats de les decisions del Consell de direcció política sempre seran solidàries.\nMesa del Consell de direcció política\nComposició: Una Presidència, dues Vicepresidències i una Secretaria. Funcions: a) Moderar els debats.\nb) Fer un llistat dels consellers i conselleres assistents.\nc) Elaborar l'ordre del dia i l'acta.\nd) Convocar el Consell de direcció política.\ne) La Presidència del Consell de direcció política tindrà la representació pública del partit compartida amb la Secretaria general i assumirà les funcions d'arbitri.\nEl període mínim de reunió és de dos mesos. Es convoca obligatòriament per la Mesa del Consell de direcció política, a proposta de la Comissió executiva, que ha de trametre la proposta d'ordre del dia i els documents que siguin necessaris per al debat.\nEl Consell de direcció política pot reunir-se de manera extraordinària a proposta de la Secretaria general, de la meitat més un dels membres de la Comissió executiva, si ho demanen 5 agrupacions o a sol·licitud d'una tercera part dels membres del Consell de direcció política.\nLes justificacions de les absències s'hauran de notificar abans o durant cadascuna de les reunions. En els casos d’absència, per part dels membres nats, sense causa justificada, a tres reunions consecutives o cinc d'alternes, la secretaria d'organització i finances els ha de comunicar la seva destitució, tot indicant alhora que poden presentar al· legacions abans de la celebració del següent Consell de direcció política, que les ha d’estudiar i decidir en conseqüència. Si l’absència fos d'algun dels membres representatius, s'ha de notificarà a la Presidència o responsable de l'òrgan representat.\nEl funcionament del Consell de direcció política es regeix, en tot allò no previst en aquests Estatuts, pel seu Reglament de règim intern.\nAssistència de militància i simpatitzants\nPoden assistir-hi, sense dret a vot, aquells militants o simpatitzants que, d'acord amb el tema a tractar, el mateix Consell de direcció política, la Comissió executiva o la representació d'un Secretariat Sectorial així ho sol·liciti.\nDe l'Agrupació local\nNucli bàsic d’organització territorial\nEl nucli bàsic d'enquadrament, organitzatiu i de funcionament del PSM-Entesa Nacionalista de Mallorca són les Agrupacions locals, incloses les Agrupacions d’àmbit territorial que formen la Federació de Palma, atès que inclou tanta població com la resta de l’illa.\nNombre mínim de militants\nPer a constituir una Agrupació local ha d'existir un mínim de 4 militants.\nManca de militants per a formar agrupació\nEn cas que hi hagi menys de quatre militants, es poden adherir a l'agrupació que considerin convenient.\nOrganització de l’agrupació\nEls òrgans d'expressió de l'Agrupació local són l'Assemblea local com a òrgan representatiu de tota la militància i dels simpatitzants, i el Secretariat local com a òrgan de govern, composat per la Secretaria general de l'agrupació, el portaveu institucional o municipal (exceptuant les Agrupacions que conformen la Federació de Palma), la Secretaria política, la Secretaria d'organització i finances, i, si n'hi ha, la Secretaria dels joves.\nAutonomia organitzativa de l’agrupació\nEs reconeix la potestat reglamentària de cada agrupació per a decidir els períodes mínims de reunió, els quòrums d'assistència, l'estatut de simpatitzants, o altres temes, sense perjudici del que disposen aquests Estatuts.\nEls càrrecs de les agrupacions es renoven en el termini de tres mesos posteriors a cada congrés ordinari que celebri el partit. La forma d'elecció i la possibilitat d'acceptar o demanar renúncies -mitjançant mocions de censura- són prerrogativa de l'Assemblea local que, en aquests casos, és moderada per dos dels seus membres triats per sorteig.\nL'Assemblea local és sobirana en qualsevol qüestió relativa al funcionament de l'Agrupació local respectiva. Pot reunir-se extraordinàriament si així ho sol· licita el Secretariat local o un terç dels seus membres per escrit.\nFuncions de l’Assemblea local\nEstablir una base estratègica i una línia d'acció política i social. Aprovar, modificar o derogar els reglaments interns. Executar l’acció política a l'àmbit local, la llista i el programa que presenta l'agrupació a les eleccions locals. Aprovar les previsions d'ingressos i despeses a l’àmbit local. Aprovar les sol· licituds de militància, així com proposar sancions presentades per o contra militants i/o simpatitzants. Article 60\nFuncions del Secretariat local\nEl Secretariat local executa els acords de l'Assemblea local, representa l'agrupació, negocia amb les altres forces polítiques i socials, i coordina amb criteris flexibles la participació de tots els membres de l'agrupació.\nDe la Comissió executiva i la Comissió permanent\nConvocatòria i funcions de la Comissió executiva\nLa Comissió executiva es reuneix en ple de forma ordinària una vegada cada dos mesos com a mínim, i de forma extraordinària a instància de la secretaria general o d'un terç dels seus membres. El quòrum mínim necessari per la seva constitució i per la validesa dels acords és d'un terç dels seus membres. La Comissió executiva coordina i aprova les propostes d'actuació dels seus membres i exerceix la resta de competències que marquen els Estatuts.\nFuncions dels membres de la Comissió executiva\nEls membres de la Comissió executiva són els òrgans encarregats d'executar les directrius d'actuació i funcionament del partit en les àrees que els siguin encomanades.\nLa Secretaria general i la resta de la Comissió executiva s’elegeix directament pel Congrés. El reglament intern del Congrés fixa en cada ocasió els càrrecs a elegir,les seves funcions i el sistema d'elecció, respectant en tot cas la paritat de gènere i el número senar. Entre congressos, el Consell de direcció política podrà separar membres de la Comissió executiva, així com nomenar substitucions en les vacants que es produeixin.\nFuncions de la Secretaria general\nLa Secretaria general fa de portaveu de la Comissió executiva. Ostenta la representació del partit, coordina els treballs de la Comissió executiva i modera les seves reunions. Pot delegar les seves funcions en altres membres de la Comissió executiva. També assumeix la signatura de poders i certificats notarials, així com els acords de coalicions electorals o els pactes de govern a les diferents institucions. Aquesta darrera funció la pot delegar en les Vicesecretaries generals o la secretaria d’organització i finances.\nEl Congrés elegeix, en l'aprovació del seu reglament intern, quins membres de la Comissió executiva constitueixen la Comissió permanent.\nFuncions ordinàries de la Comissió permanent\nLa funció de la Comissió permanent és la de gestionar el dia a dia del partit. Les reunions de la Comissió permanent són cada quinze dies. Els acords adoptats per part de la Comissió permanent, s’han de comunicar a la Comissió executiva.\nFuncions extraordinàries de la Comissió permanent\nLa Comissió permanent assumeix, només amb caràcter extraordinari i quan les circumstàncies així ho exigeixin, les facultats de la Comissió executiva en la impossibilitat que aquesta es reuneixi. En qualsevol cas, els membres de la Comissió permanent com a tals han de retre informació puntual de la seva gestió a la Comissió executiva.\nDel Consell de política municipal\nFuncions del Consell de política municipal\nEl Consell de política municipal és un òrgan autònom que té com a missió esdevenir un àmbit d'interrelació dels regidors i regidores del partit, amb l'objectiu de reforçar el caràcter municipalista del PSM-Entesa Nacionalista de Mallorca.\nPresidència del Consell de política municipal\nEl Consell de política municipal és presidit pel responsable de política municipal de la Comissió executiva.\nComposició del Consell de política municipal\nEl Consell de política municipal està format per la totalitat de regidors i regidores del partit, i té un funcionament assembleari.\nRepresentants a la Comissió executiva\nEl Consell de política municipal elegeix entre tots els seus membres, dos regidors o regidores representants d'un equip de govern municipal i un regidor o regidora d'un equip de l'oposició, que passen a formar part de la Comissió executiva.\nEl Consell de política municipal disposa d'autonomia per a dotar-se del seu propi reglament de funcionament intern.\nDe la Comissió d'ètica i garanties democràtiques\nObjectius de la Comissió d’ètica i garanties democràtiques\nLa Comissió d'ètica i garanties democràtiques és un òrgan independent que ha de vetllar què es respectin els drets dels afiliats, i analitzar amb rigor fins a quin punt s'han vulnerat els deures i les obligacions que corresponen als membres i òrgans del partit.\nComposició de la Comissió d’ètica i garanties democràtiques\nEstà formada per cinc membres elegits pel Congrés en llista oberta o, en cas de substitucions, pel Consell de direcció política. El membre més votat obté la presidència i, a més, té la condició de Síndic de greuges del militant, davant el qual els militants han d'adreçar les demandes en defensa dels seus drets.\nFuncions de la Comissió d’ètica i garanties democràtiques\nVetllar pel compliment de les decisions del Consell de direcció política i del Congrés. Fer el seguiment del funcionament organitzatiu del partit, així com de les agrupacions. Vetllar pels acords de la Comissió executiva. Vetllar per tal que es respectin els drets dels afiliats emetent si cal informes per al Consell de direcció política. Donar compte al Consell de direcció política de les seves actuacions. Supervisar els reglaments de funcionament intern de les àrees sectorials. Article 76\nIncompatibilitats dels membres de la Comissió d’ètica i garanties democràtiques\nMembre de la Comissió executiva. Membre de la Comissió revisora de comptes. Article 77\nSignatura dels informes\nEls informes presentats per la Comissió d’ètica i garanties democràtiques han d'anar signats, almanco, per tres dels seus membres.\nDeure d’assistència i informació\nTots els militants que siguin cridats per la Comissió d’ètica i garanties democràtiques estan obligats a acudir-hi i a facilitar tota la informació requerida.\nDe la Comissió revisora de comptes\nObjectius de la Comissió revisora de comptes\nLa Comissió revisora de comptes és l'òrgan del partit encarregat de supervisar la comptabilitat, els balanços i pressuposts, assessorar la Comissió executiva en temes econòmics i financers de caire intern, verificar l'administració dels mitjans econòmics, i controlar que el seu ús s'adeqüi a les resolucions adoptades pels òrgans directius del PSM-Entesa Nacionalista de Mallorca.\nComposició de la Comissió revisora de comptes\nEstà formada per cinc membres elegits directament pel Congrés del partit, o pel Consell de direcció política en cas de substitucions. La persona més votada ostenta la presidència.\nIncompatibilitats dels membres de la Comissió revisora de comptes\nMembre de la Comissió executiva. Membre de la Comissió d’ètica i garanties democràtiques. Article 82\nLa Comissió revisora de comptes actua a petició de la Comissió executiva, mitjançant la Secretaria d'organització i finances, o del Consell de direcció política i té llibertat d'intervenció en totes aquelles qüestions que afectin l'economia del partit. Semestralment la Comissió executiva presenta un informe sobre l'estat financer del partit davant el Consell de direcció política. Aquest informe necessàriament ha de ser supervisat prèviament per la Comissió revisora de comptes.\nDavant qualsevol petició formal de la Comissió executiva o del Consell de direcció política, ha de donar resposta detallada i per escrit en un termini de temps no superior als trenta dies naturals. Correspon al Consell de direcció política la definitiva resolució del tema.\nEls membres de la Comissió revisora de comptes han d’escoltar totes i cadascuna de les parts interessades a fi de poder aportar el major nombre d'elements de judici.\nSecret de les deliberacions\nEls membres de la Comissió revisora de comptes estan obligats a guardar secret de les seves deliberacions fins que es faci l'informe corresponent davant del Consell de direcció política.\nSignatura dels informes Els informes presentats per la Comissió revisora de comptes han d’anar signats per, almanco, tres dels seus membres.\nTots els militants que siguin cridats per la Comissió revisora de comptes estan obligats a acudir a la convocatòria, així com a facilitar tota la informació que els sigui requerida.\nDe la Comissió gestora\nNecessitat de la Comissió gestora\nEn cas de dimissió de la Secretaria general o de la meitat més un dels membres de la Comissió executiva, s’ha de procedir a constituir una Comissió gestora encarregada de la preparació i convocatòria d’un Congrés extraordinari, que actua com a direcció provisional del partit fins a l’elecció dels òrgans dirigents.\nComposició de la Comissió gestora\nLa Comissió gestora està formada per 7 membres, un dels quals és designat pels Joves d’esquerra nacionalista-PSM. La resta de membres són elegits en llista oberta a una Assemblea de militants convocada expressament el segon dissabte posterior a la presentació de la renúncia que obligui a l’elecció d’una nova directiva. En la conformació de la Comissió gestora s’ha de respectar el principi de paritat de gènere.\nPortaveu de la Comissió gestora La persona més votada en l’Assemblea per ésser membre de la Comissió gestora actua com a portaveu del partit fins al Congrés extraordinari.\nTermini del mandat\nLa Comissió gestora acaba el seu mandat amb el Congrés extraordinari que s’ha de celebrar, com a màxim, tres mesos després de l’elecció de la Comissió gestora.\nDE LES FINANCES.\nFonts ordinàries d’ingressos\nPer al seu funcionament, el PSM-Entesa Nacionalista de Mallorca basa els seus ingressos econòmics en les quotes dels afiliats i afiliades, en activitats que puguin produir guanys, en subvencions públiques i donacions privades, així com en les percepcions que puguin rebre els càrrecs públics electes.\nEl PSM-Entesa Nacionalista de Mallorca pot obtenir recursos de tercers -préstecs, crèdits, o altres-, sempre que sigui previsible poder atendre la càrrega financera que generen.\nL'aplicació dels recursos es farà d'acord amb els pressuposts que la Comissió executiva presentarà al Consell de direcció política per a la seva aprovació. El pressupost ordinari es presentarà anualment. N'hi haurà d'extraordinaris sempre que calgui.\nObligació del pagament de quotes\nTota la militància del partit està obligada a pagar regularment la seva quota.\nLa quota ordinària es fixa per cada Congrés o, en el seu defecte, pel Consell de direcció política.\nEl Congrés, o el Consell de direcció política, poden establir els supòsits de quotes especials.\nEl Consell de direcció política pot acordar quotes o aportacions extraordinàries per a finançar campanyes electorals, congressos, o per cobrir qualsevol despesa extra o deutes concrets.\nResponsabilitat econòmica i comptable És responsabilitat de la Secretaria d’organització i finances del PSM-Entesa Nacionalista de Mallorca canalitzar tots els recursos del partit i controlar el moviment dels mateixos, així com dur a terme la comptabilitat i informar regularment als òrgans de direcció del partit.\nResponsabilitat econòmica de les agrupacions\nLes Secretaries d’organització i de finances de l’Agrupació local són responsables de la gestió econòmica del partit a nivell local.\nAportacions dels càrrecs públics\nEls càrrecs públics fan les aportacions al partit que estableix el Congrés o, en el seu defecte, el Consell de direcció política.\nAssumpció econòmica de despeses judicials\nEn el cas de presentar-se alguna demanda per via judicial, aquesta sempre ha de ser aprovada per dos terços de la Comissió executiva. En el cas que algun militant o agrupació hagi interposat alguna denúncia sense el compliment d'aquesta premissa el PSM-Entesa Nacionalista de Mallorca no es fa responsable del procés.\nDE LES RELACIONS AMB LA FUNDACIÓ EMILI DARDER.\nEstudiar i desenvolupar el pensament polític, social i cultural del nacionalisme democràtic a les Illes Balears. Debatre els continguts del nacionalisme català i la seva importància en els àmbits local, illenc, estatal i internacional. Estudiar i difondre les formes pròpies de la democràcia per contribuir a la seva actualització i per facilitar i estimular la participació dels ciutadans i ciutadanes. Contribuir en la formació política dels ciutadans i ciutadanes, en conseqüència de la militància, i aprofundir en el debat polític. La Fundació Emili Darder ha d’esdevenir un mitjà per tal de detectar i analitzar les innovacions teòriques, eines, experiències, el coneixement dels problemes polítics, la gestió pública o les tècniques electorals. Article 104\nLa Fundació Emili Darder i el PSM-Entesa Nacionalista de Mallorca han de col·laborar a través de la Comissió executiva i de les sectorials del partit.\nRepresentants del partit al Patronat de la Fundació Emili Darder\nLa Secretaria general del PSM-Entesa Nacionalista de Mallorca s’encarregarà alhora de la Vicepresidència de la Fundació Emili Darder. La Secretaria d’organització i finances del PSM-Entesa Nacionalista de Mallorca s’encarregarà alhora de la Tresoreria de la Fundació Emili Darder. La Secretaria de Formació del PSM-Entesa Nacionalista de Mallorca participarà com a vocal. La Secretaria de Formació dels Joves d’Esquerra Nacionalista – PSM participarà com a vocal. Un altre membre de la Comissió executiva del PSM-Entesa Nacionalista de Mallorca participarà com a vocal. En qualsevol cas, sempre hi haurà un mínim de cinc representants. Article 106\nCol·laboració econòmica i material\nEl PSM-Entesa Nacionalista de Mallorca, mentre sigui necessari, ha de donar cobertura material a la Fundació Emili Darder. Els afiliats i simpatitzants del PSM-Entesa Nacionalista de Mallorca participen en condicions avantatjoses de les activitats que genera la Fundació Emili Darder.\nDescripció de l’anagrama\nPresència de les sigles genèriques "PSM-ENTESA NACIONALISTA" i a sobre les quatre barres sobre tres peces aproximadament iguals, segons el logotip adjunt. Els colors seran: GROC PANTONE 108, VERMELL PANTONE 185, Negre 100%, fons Blanc 100%. La tipografia a utilitzar serà la GILL SANS.\nModificació de l’anagrama\nAquest anagrama pot modificar-se en el cas que una circumstància extraordinària ho exigeixi -campanyes electorals, coalicions, altres - previ acord del Consell de direcció política.\nPel que fa a la protecció de dades de caràcter personal, en compliment de la Llei orgànica 15/1999, de 13 de desembre, de protecció de dades de caràcter personal, s’indica que les dades són incorporades al fitxer BDPSM per a la gestió i administració d'afiliats del PSM, enviaments d’informacions per SMS i per correu electrònic. Tots els afiliats donen el seu consentiment exprés per al tractament de les dades per a les finalitats anteriors, i poden exercir en tot moment els seus drets d'accés, cancel·lació, rectificació i oposició, enviant una carta a PSM-ENTESA NACIONALISTA, C. Isidoro Antillón, núm. 9 de Palma 07006.\nAquests Estatuts només poden ésser modificats pel Congrés del PSM-Entesa Nacionalista de Mallorca.


Von der Leyen (com Le Pen) reivindica el nom de la vicepresidència de Protecció de l'Estil de Vida Europeu\nLa presidenta electa de la Comissió hi insisteix en una tribuna i la líder francesa celebra la denominació\n4 min. Barcelona 16/09/2019 13:39\n651x366 Von der Leyen, presidenta electa de la Comissió Europea / HAYOUNG JEON / EFE Von der Leyen, presidenta electa de la Comissió Europea / HAYOUNG JEON / EFE\nLa polèmica pel nom de la vicepresidència europea de Protecció de l'Estil de Vida Europeu, que s'ocupa de la gestió de la immigració, encara portarà cua. Després que la fonts europees insinuessin que estaven obertes a canviar el nom de la cartera per les crítiques dels eurodiputats socialistes, liberals i verds, la presidenta electa de la Comissió, Ursula von der Leyen, publica avui una tribuna en diversos diaris europeus, inclòs 'El País', en què defensa la denominació. Es tracta de la cartera en què der Leyen situa les polítiques migratòries, de seguretat i d'educació, i que va disparar les alarmes de socialistes, liberals i verds, que ràpidament van demanar el canvi de nom.\nL'article de la presidenta electa de la Comissió no justifica el cor de la polèmica: què té a veure la política migratòria amb la defensa del pretès estil de vida europeu. En el text defineix els valors europeus com "la llibertat, la igualtat, la democràcia i el respecte a la dignitat humana", que equipara amb els fonaments de la UE. Von der Leyen considera que "cada dia el nostre estil de vida és qüestionat per antieuropeïstes de dins i de fora d'Europa". "Hem vist com han interferit en les nostres eleccions des de l'exterior potències estrangeres i hem vist també com populistes autòctons, armats d'eslògans nacionalistes barats, intenten desestabilitzar-los des de dins".\n"En altres parts del món tenen el seu propi estil de vida, que difereix del nostre", conclou la dirigent alemanya. "Tots tenim les nostres tradicions, el nostre conjunt de valors i la nostra manera d'actuar", tot i que els valors que abans ha descrit com a determinants d'aquest suposat estil de vida europeu són, en realitat, universals.\nLe Pen es vanta de marcar l'agenda\nLa dirigent ultradretana francesa Marine Le Pen va declarar aquest diumenge en un acte de Reagrupament Nacional: "Fins i tot els europeistes dubten. Ho hem vist amb el títol del comissari per a la Protecció de l'Estil de Vida Europeu. Gràcies a la pressió dels estats es veuen obligats a reconèixer que la immigració planteja la qüestió de mantenir el nostre mode de vida.\nPendents de l'examen del Parlament Europeu\nTots els comissaris han de passar encara l'examen de l'Eurocambra, amb unes audiències públiques davant els comitès parlamentaris corresponents a les seves àrees temàtiques. El grup socialista va criticar que el problema d'aquesta etiqueta és el fet que estigui vinculada amb la política migratòria i va demanar el canvi de nom. Els liberals el van titllar d'"enganyós i confús", i van assegurar que el nom "dona oxigen als que busquen estats de dret il·liberals i identitaris".\nDes dels verds, Ska Keller va assegurar que "fa por veure la proposta d'una cartera amb aquest nom que inclou migracions i protecció de fronteres". "Espero que la presidenta Von der Leyen no vegi cap contradicció entre donar suport als refugiats i als valors europeus". Fins i tot el titular de la polèmica cartera, el mateix Jean-Claude Juncker, expresident de la Comissió, es va mostrar contrari al nom: "No m'agrada la idea que l'estil de vida europeu sigui oposat a la migració. Acceptar els que venen de lluny és part de l'estil de vida europeu", va declarar.


Ja glaça a Barcelona | betevé\nEl "congelador" de la ciutat ja funciona\ndijous, 9 de nov. del 2017, a les 07.00\nEs tracta d’un punt estratègic des del punt de vista meteorològic. Aquest revolt, situat a mig camí entre Vallvidrera i l’estació dels ferrocarrils de Baixador de Vallvidrera, encara dins del terme municipal de Barcelona, funciona com un autèntic congelador natural un cop arriba l’hivern.\nEs tracta d’un enclavament similar a altres “neveres” clàssiques com Vallgorguina o Vallromanes i rep el seu nom per l’assassinat de cinc monges l’any 1936, a l’inici de la Guerra Civil Espanyola.\nLa seva situació, a la cara nord de la serra de Collserola (en un lloc on la insolació és molt escassa atesa la seva ubicació en un lloc amb molta vegetació i molt humit pel pas del torrent de la Budellera, enclotat i a 285 metres sobre el nivell del mar), fa que les seves condicions termomètriques en mesos hivernals siguin molt més dignes d’un clima continental que del clima mediterrani barceloní.\nAquest dimarts, amb la primera arribada freda de la temporada, Marc Gassó, un gran aficionat a la meteorologia, va recollir les dades de la sonda que amaga en un racó d’aquest revolt. I, efectivament, primera glaçada de la temporada, amb un registre de -1.2 ºC mentre que al centre de la ciutat amb prou feines es baixava dels 10 ºC. I sí, és Barcelona.\nMalauradament, i tot i ser un enclavament estratègic des del punt de vista meteorològic, no hi ha cap estació que doni dades continuades en aquest punt. Tot i això, la feina desinteressada d’alguns “meteoaddictes” com en Marc o els membres del Comando Tibidabo ens han deixat algunes dades històriques realment increïbles, com els -8.5 ºC de mínima registrada el mes de gener del 2005, en plena onada de fred. Gairebé -9 ºC a Barcelona. Sí, a Barcelona i al segle XXI.


Cursos Gestió d'actius | Emagister\nCursos Gestió d'actius\nCursos en Gestió d'actius\nProvíncia Madrid 5 Barcelona 4 Càceres 1 Badajoz 1\n...Sistemes de contractació 4. - Els índexs borsaris 5. - Els intermediaris borsaris 6. Classes d'operacions en borsa: comptat i crèdit 7. - Operacions al comptat...\n... immobiliari Rendiments de cabdal mobiliari Guanys i pèrdues patrimonials Règims especials: imputació i atribució de rendes Liquidació de l'impost Gestió...\n... de comportament. Negociació efectiva i resolució de conflictes. Gestió del temps i d’estrès. Parlar en públic i presentacions professionals. Recursos Humans...\n... de ■ Consolidació de societats ■ Comptes a cobrar ■ Comptes a pagar ■ Gestió d'arxius ■ Specialledger ■ Arrendaments ■ Gestió de viatges ■ Tancaments...\n... Digital Mòdul 2. Arquitectures BI i Big Data (60) Mòdul 3. Implantacions de BI i Big Gestió de Projectes Metodologies Agiles Gestió d'Actius digitals Gestió...\n... de l'acompliment i Gestió de Recursos Humans 1.5 Principis de l'Avaluació de l'acompliment 1.6 Preparació de les avaluacions de l'acompliment 1.7 Tècniques o mètodes...\n...tant en l'àmbit de la gestió patrimonial, en el de la consultoria i fins i tot en el periodisme financer. Són moltes les persones que pensen que la Borsa és un casino...\n... funcions d'aquest sector aquest és el seu moment, amb el Màster en Mercats Financers i Gestió d'Actius podrà adquirir els coneixements necessaris...\n...Programa Anàlisi i gestió de recursos financers. L'aplicació matemàtica-financera en la presa de decisions empresarials, com és l'estudi...\n..., direcció de màrqueting global en les empreses, business game (simulació de gestió i direcció empresarial), i habilitats directives en l'empresa. També...\n... de finançament. Tema 2. EL DEPARTAMENT FINANCER EN L'EMPRESA. ORGANITZACIÓ I GESTIÓ INFORMATITZADA. La funció financera. Evolució del departament financer...\n...: dos conceptes enfrontats. Les regles de Larry Williams per a disseny de sistemes d'inversió. Sistemes mecanitzats d'inversió. Gestió eficient del risc...


El Món | Tzadik im peltz\n"Mereixem una oportunitat. Una mica de confiança. Mereixem que la gent que té coses a dir, ens les digui"\nper Oriol Jara 08/11/2016\nEls hassidim (els jueus pietosos de l'Europa de l'Est) diuen que hi ha dues maneres d'actuar en una nit freda. Una, posar-se un abric de pell, i dos, encendre un foc. Escalfar-te tu o escalfar tothom. Noè (el de l'arca) va ser un tzadik im peltz, un just en un abric de pell. Va construir un vaixell gegantí per salvar-se ell i la seva família. No va compartir la fortuna amb ningú més. Va desistir d'advertir la resta de la humanitat d'una mort imminent. Es va posar (metafòricament) un abric de pell i va deixar que la resta d'éssers humans s'ofeguessin cruelment en les aigües divines. Després, es va defensar amb una excusa que, més o menys, ens deu sonar a tots: sabia (pensava) que la societat de la seva època ignoraria les seves paraules. Que no se l'escoltarien.\nActualment, molts ens comportem com ell. Molts de nosaltres ens neguem a defensar cap causa perquè pensem honestament que no servirà de res. Que no canviarà res. Que ningú escolta, ni canvia, ni es mou. Hem abandonat, en lloc d'insistir en el missatge. Hem comprat la idea que la gent no val la pena. Una gran propaganda d'aquesta societat de consum que mostra la humanitat com una mena de robots que miren Gran Hermano, mengen al McDonald's i són incapaços de llegir res que no siguin els incomptables vals de descompte que et donen a La Sirena (la lletra petita no).\nÉs possible que siguem així, però el nostre deure és donar-nos una oportunitat a nosaltres mateixos. Perquè escoltem i canviem. Perquè som subjectes actius i conscients del que passa. ¿Quants pares i avis han passat de l'unionisme apàtic de les seves joventuts a l'independentisme actiu d'avui en dia? ¿Quants heu donat diners a una causa concreta gràcies a un documental que us ha commogut especialment? Sembla que el poder s'hagi esforçat molt a vendre'ns abrics de pell i apagar els petits focs que alguns bojos solidaris s'han molestat a encendre. Els rapers, per exemple, han passat de ser un mall social contra les injustícies a cantar sobre l'ambició pels diners, per les mansions i per les dones (o, més concretament, per certes parts de l'anatomia femenina). Hem fet un salt mortal dels focs encesos de Public Enemy o 2Pac als abrics de pell de Jay-Z o 50 Cent (talent musical al marge).\nSegurament l'eina més eficaç per fer callar els dissidents és convertir-los en pàries. En marginats. En bojos. Homer Simpson advertia al seu fill: "Abans de parlar, assegura't que dius el mateix que pensa tothom". Aquest és l'èxit en la societat de consum: seguir la corda. No molestar. No ser un boig per tenir idees pròpies o referents sospitosos. Jo mateix m'he convertit en una mena de monstre amorf per començar l'article amb un comentari de la Bíblia. Com a mínim durant una estona.\nVal la pena seguir apostant per la gent i pels cervells. Treballant a la tele, mai no m'he rendit a la idea que el públic és idiota. I intento fer el mateix en tots els altres àmbits de la vida. Mereixem una oportunitat. Una mica de confiança. Mereixem que la gent que té coses a dir, ens les digui. Que els savis no es conformin amb abrics i encenguin focs, costi el que costi. Mereixem més Abrahams que comparteixin el missatge i menys Noès que callen mentre ens miren amb menyspreu. (Perdoneu, també, la segona cita bíblica).\nNarcís ( malauradament, encara el pària és el català pro la independència ni que fos només per defensa pròpia!)\nRas i curt: 1. D'on treus aquest judici per embrutar el nom de Noè ( ídem pel que fa a Abraham encara que sigui per bé!)? 2. Qui et diu que el poble català vegi aquestes baboiades/ bajanades/ comèdies, tot plegat, fraus malgirbats? PD: als savis els hi és intrínsec ' encendre focs ' que no pas escalfar-s'hi amb abrics sinó .. no serien savis!\nEs veritat que el public no es idiota. El que passa es que la quantitat d'idiotes entre el public es estadisticament significativa.\nEscolta Fat Boy, la quantitat d'idiotes en QUALSEVOL col·lectiu és sempre significativament elevada.\nAllegro ma non tropo, per un divertit assaig sobre l'estupidesa humana.\nGràcies Oriol per encendre un foc; ara cal que estiguis a l'aguait, per tal que els defensors de l'opinió majoritària, no el facin servir per cremar-t'hi. I ara, permet-me que jo comparteixi el meu foc amb tu, ni que sigui a risc d'escandalitzar-te: Ja saps que qui et fa encendre aquesta mena de bons focs que a més d'escalfar, donen llum, és el teu Àngel personal propi i intransferible, la teva personalitat espiritual immortal que t'ha llegat Jesús?